**PÁLYÁZAT  
az ELTE TTK HÖK esélyegyenlőségi biztos posztjára**

Tóth Róza vagyok másodéves Biológa BSc-s hallgató. Már rég óta foglalkoztat az egyenlő jogok, egyenlő bánásmód biztosítása, a rászorulók segítése. A gimnáziumi diákönkormányzatában diák ombudsmanként harcolhattam iskolatársaim jogainak megvalósulásáért, az egyetemen pedig mentorként a gólyák problémáinak megoldásában igyekszem segíteni.

Szeretek aktívan részt venni a közösségi munkában. Első egyetemi évem alatt ez több téren is megvalósult. Kollégiumi öntevékeny csoport tisztségviselőjeként több kollégiumi rendezvény (pl. Budaörsi Napok, gólyatábor stb.) szervezésében is részt vettem. Dolgoztam egyetemi rendezvényeken, és a mentorrá válás rögös útján is sikeresen végighaladtam.

A tisztséget eddig betöltő személyek munkájának tanulmányozása után úgy érzem, hogy sikerült felépíteniük a kari esélyegyenlőség alapjait. A Természettudományi Karon kialakult egy működő rendszer, különös tekintettel a fogyatékkal élő hallgatók egyenlő esélyeinek biztosítását illetően.

Megválasztásom esetén ebbe a rendszerbe szeretnék bekapcsolódni, ezt szeretném továbbvinni. Szeretném az elődök által sikeresen beindított programokat fenntartani, fejleszteni, a folyamatban lévő projekteket befejezni. Folytatni az épület balesetmentesítésének kiépítését, a fogyatékkal élő hallgatók segítését, az ehhez szükséges eszközök beszerzését.

Különösen fontosnak tartom a regisztrált hallgatókkal való folyamatos kapcsolattartást, közös programok szervezését, visszajelzések kérését, igényeik felmérését, hogy ténylegesen hasznos, valós segítséget nyújthassunk nekik.

Véleményem szerint bár a hallgatók számos csatornán kapnak információkat a kari esélyegyenlőségről (gólya esélyegyenlőségi kiadvány, LEN stb) mégis elsiklanak felette. A legtöbb hallgatóban nem tudatosul, hogy jogosult lenne bizonyos segítségeket igénybe venni, nem tudnak róla, hogy van kihez fordulniuk, ha valamilyen hátrányos megkülönböztetés éri őket az egyetemen. Éppen ezért terveim közt szerepel olyan új kampányok, programok szervezése, melyek segítségével az esélyegyenlőség beépülhet a köztudatba.

Legfőbb célom, hogy mind a kar oktatói, mind hallgatói tudják, és megtapasztalják, hogy az esélyegyenlőség valóban megvalósul karunkon mindenki számára. Szeretném, ha az összes hallgató tudna lehetőségeiről, és igénybe is vennék segítségünket.

Sándor Máté Csabával folytatott beszélgetés és felkészítés, a tisztséggel járó feladatok tanulmányozása után úgy érzem alkalmas lennék a tisztség betöltésére, kellő elhivatottságot érzek a téma iránt. Különböző egyetemi rendezvényeken, és a mentorképzés során a TTK HÖK képviselőinek, tisztségviselőinek nagy részét személyesen is megismerhettem. Úgy érzem konfliktus nélkül, hatékonyan együtt tudnék dolgozni velük.

Felmerülő kérdéseiteket a [tothroza1992@gmail.com](mailto:tothroza1992@gmail.com) címre várom

Köszönöm, hogy elolvastad pályázatom!

Tóth Róza